ท่าอากาศยานบุรีรัมย์

ท่าอากาศยานบุรีรัมย์ (IATA: BFV, ICAO: VTUO) ตั้งอยู่ที่ อำเภอสตึก จังหวัดบุรีรัมย์ ห่างจากเทศบาลนครบุรีรัมย์ประมาณ 34 กิโลเมตร เป็นท่าอากาศยานในสังกัดกรมท่าอากาศยาน กระทรวงคมนาคม ก่อสร้างเสร็จเมื่อปี พ.ศ. 2539 และในปี พ.ศ. 2558 เป็นปีแรกที่มีสายการบินให้บริการถึง 2 สายการบินพร้อมกัน ปัจจุบันมีการให้บริการเพียงสายการบินเดียวคือ ไทยแอเอเชีย มีทางวิ่งที่สามารถรองรับเครื่องบินขนาด แอร์บัส เอ320 ได้ โดยมีอาคารผู้โดยสารขนาด 4,148 ตารางเมตร สามารถรองรับผู้โดยสารได้ 550 คนต่อชั่วโมง และมีบริการรถเช่า
ประวัติ.
ก่อตั้งท่าอากาศยาน.
ปี พ.ศ. 2528 อดีตสมาชิกสภาผู้แทนราษฎร เสนอให้ก่อสร้างท่าอากาศยานจังหวัดบุรีรัมย์ในที่ดินสาธารณประโยชน์ 3 แปลง แต่ที่ดินทั้ง 3 แปลงไม่เหมาะสมต่อการก่อสร้าง กรมการบินพาณิชย์ (กรมท่าอากาศยาน ในปัจจุบัน) ได้แจ้งจังหวัดให้จัดหาที่ก่อสร้างท่าอากาศยานใหม่ จังหวัดจึงได้เสนอที่ดินสาธารณประโยชน์ โคกเสม็ด และโคกพริก ในพื้นที่อำเภอกระสัง จังหวัดบุรีรัมย์ ซึ่งมีความเหมาะสมในการก่อสร้างท่าอากาศยาน ดังนั้น กรมการบินพาณิชย์ จึงวางแผนการก่อสร้างและทำการสำรวจความเป็นไปได้เบื้องต้น ปรากฏว่าที่ดินบริเวณดังกล่าว มีเนื้อที่ไม่เพียงพอ ต้องโยกย้ายราษฎรออกจากพื้นที่ และราษฎรในพื้นที่คัดค้านไม่ยอมให้สร้างท่าอากาศยานในพื้นที่ดังกล่าว
เดือนธันวาคม พ.ศ. 2532 ทางจังหวัดจึงได้เสนอที่ดินบริเวณป่าโคกโจด อำเภอสตึก จังหวัดบุรีรัมย์ เนื้อที่ประมาณ 3,750 ไร่ อยู่ห่างจากอำเภอเมืองบุรีรัมย์ประมาณ 30 กิโลเมตร และห่างจากอำเภอเมืองสุรินทร์ประมาณ 75 กิโลเมตร ให้กรมการบินพาณิชย์ก่อสร้างท่าอากาศยานบุรีรัมย์
ในวันที่ 13 พฤษภาคม พ.ศ. 2532 คณะรัฐมนตรี มีมติอนุมัติให้ดำเนินการก่อสร้างท่าอากาศยาน โดยให้มีศักยภาพรองรับเครื่องบินขนาด 150 ที่นั่ง ขึ้น – ลงได้ และคาดว่าผลที่ได้รับจะทำให้พื้นที่ บริการของท่าอากาศยานบุรีรัมย์ ครอบคลุมได้ทั่วบริเวณอีสานใต้
ปี พ.ศ. 2536 – 2539 ท่าอากาศยานบุรีรัมย์จึงได้ก่อกำเนิดขึ้น ซึ่งกรมการบินพาณิชย์ได้จัดสรรงบประมาณปี พ.ศ. 2536 เพื่อก่อสร้าง รวมเป็นเงินทั้งสิ้น 376.20 ล้านบาท ก่อสร้างแล้วเสร็จเมื่อปี พ.ศ. 2539 และได้รับการประกาศให้เป็นท่าอากาศยานอนุญาตเมื่อวันที่ 14 ตุลาคม พ.ศ. 2539
ในวันที่ 2 เมษายน พ.ศ. 2558 เป็นครั้งแรกที่มีสายการบิน 2 สายการบินเปิดให้บริการพร้อมกัน ทำให้มีจำนวนผู้โดยสารเพิ่มขึ้นถึง 575.29%
การจะให้บริษัทท่าอากาศยานไทยเข้าบริหาร.
กระทรวงคมนาคมได้มีแผนการที่จะให้ บริษัท ท่าอากาศยานไทย จำกัด (มหาชน) เข้าบริหารท่าอากาศยานบุรีรัมย์ ในลักษณะการบริหารสัญญาร่วม หรือการจ้าง บมจ. ท่าอากาศยานไทย บริหารจัดการ โดยกรมท่าอากาศยานยังคงความเป็นเจ้าของท่าอากาศยาน
ในเดือนมีนาคม 2565 นายศักดิ์สยาม ชิดชอบ รัฐมนตรีว่าการกระทรวงคมนาคม ได้เปิดเผยว่ากระทรวงคมนาคมจะเสนอต่อคณะรัฐมนตรีเพื่อพิจารณาให้ความเห็นชอบ ให้บริษัท ท่าอากาศยานไทย จำกัด (มหาชน) เข้าดูแลและบริหารจัดการท่าอากาศยานบุรีรัมย์แทนกรมท่าอากาศยาน
อาคารสถานที่.
อาคารผู้โดยสาร.
ท่าอากาศยานบุรีรัมย์มีอาคารผู้โดยสารปัจจุบันทั้งหมด 1 อาคาร ซึ่งเป็นอาคารชั้นเดียว โดยพื้นที่โถงตรงกลางมีความสูงเท่ากับอาคาร 2 ชั้น ขนาดพื้นที่ประมาณ 4,148 ตารางเมตร สามารถรองรับผู้โดยสารได้ 550 คนในชั่วโมงคับคั่ง และสามารถรองรับเที่ยวบินได้สูงสุดวันละ 16 เที่ยวบิน ซึ่งสามารถจอดเครื่องบินขนาดโบอิง 737 / แอร์บัส เอ320 ได้ 6 ลำพร้อมกัน บนลานจอด ขนาดกว้าง 90 เมตร ยาว 365 เมตร
ทางวิ่ง (รันเวย์) และทางขับ (แท็กซี่เวย์).
ทางวิ่งใช้พื้นผิวแอสฟัลติกคอนกรีต ขนาดกว้าง 45 เมตร ยาว 2,100 เมตร พร้อมไหล่ทางวิ่งข้างละ 7.5 เมตร สามารถรองรับอากาศยานสูงสุดได้คือ โบอิง 737 และ แอร์บัส เอ320 พร้อมพื้นที่ปลอดภัยปลายทางวิ่ง (blastpads) ขนาดกว้างข้างละ 60 เมตร และความยาวข้างละ 450 เมตร
ท่าอากาศยานบุรีรัมย์มีทางขับจำนวน 2 เส้น ขนาดความกว้างเส้นละ 23 เมตร และความยาวเส้นละ 240 เมตร
การเดินทางสู่ท่าอากาศยาน.
ท่าอากาศยานบุรีรัมย์ตั้งอยู่บนทางหลวงแผ่นดินหมายเลข 219 โดยมีทางเข้าไปจากทางหลวงประมาณ 500 เมตร ในพื้นที่ป่าสงวนแห่งชาติโคกโจด โดยมีลานจอดรถยนต์กลางแจ้งหน้าอาคารผู้โดยสาร ซึ่งมีสามารถจุรถได้ประมาณ 100 คันและที่ท่าอากาศยานมีบริการรถเช่าอยู่หลายบริษัท
ที่ท่าอากาศยานมีบริการรถตู้รับ-ส่ง โดยเป็นบริการที่ไม่ใช่ของท่าอากาศยาน ซึ่งเป็นเส้นทางระหว่าง สถานีขนส่งจังหวัดบุรีรัมย์ - ท่าอากาศยาน ซึ่งรถตู้จะมาส่งถึงตัวอาคารผู้โดยสาร